Smernica komisie 2003/13/ES
z 10. februára 2003,
ktorou sa mení a dopĺňa smernica č. 96/5/ES o potravinách spracovaných na báze obilnín a detskej potrave určenej pre dojčatá a malé deti
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 89/398/EHS z 3. mája 1989 o aproximácii právnych predpisov členských štátov, ktoré sa týkajú potravín na určité nutričné využitie [1], naposledy zmenenú a doplnenú smernicou Európskeho parlamentu a Rady 1999/41/ES [2], a najmä na jej článok 4 ods. 1,
so zreteľom na stanovisko Vedeckého výboru pre potraviny,
keďže:
(1) Článok 6 smernice Komisie č. 96/5/EHS [3], naposledy zmenenej a doplnenej smernicou č. 1999/39/ES [4], ustanovuje, že potraviny spracované na báze obilnín a a detská potrava nesmú obsahovať žiadnu látku v takom množstve, aby bolo ohrozené zdravie dojčiat a malých detí.
(2) Na základe stanoviska vydaného Vedeckým výborom pre potraviny z 19. septembra 1997 a 4. júna 1998 smernica č. 96/5/EHS ustanovuje všeobecný maximálny limit rezíduí na 0,01 mg/kg pre každý jednotlivý pesticíd v potravinách, ktoré sú spracované na báze obilnín a v detskej potrave.
(3) Pri malom počte pesticídov alebo metabolitov pesticídov by mohlo i v prípade maximálneho limitu rezíduí 0,01 mg/kg dôjsť u dojčiat a malých detí v najhoršom prípade, ktorý sa týka podmienok prijímania potravy k prekročeniu prijateľného denného príjmu. Ide o pesticídy alebo metabolity pesticídov s prijateľnou dennou dávkou nižšou ako 0,0005 mg/kg telesnej hmotnosti.
(4) Smernica č. 96/5/EHS ustanovuje zásadu zákazu používania týchto pesticídov pri výrobe poľnohospodárskych produktov určených na potraviny, ktoré sú spracované na báze obilnína detskej potrave. Predmetné pesticídy by mali byť vymenované v prílohe VIII k smernici 96/5/ES. Tento zákaz však nevyhnutne nezaručí, že sa tieto pesticídy vôbec nenachádzajú v produktoch, keďže niektoré pesticídy znečisťujú životné prostredie a ich rezíduá sa môžu v daných produktoch nachádzať.
(5) Zdravie dojčiat a malých detí je možné lepšie ochrániť uplatnením dodatočných požiadaviek, ktoré môžu byť dodržiavané prostredníctvom analýz bez ohľadu na pôvod produktu.
(6) Väčšina pesticídov, ktorých hodnota prijateľného denného príjmu je nižšia ako 0,0005 mg/kg telesnej hmotnosti, sú už v spoločenstve zakázané alebo budú zakázané od júla 2003. Zakázané pesticídy by nemalo byť možné zistiť v potravinách spracovaných na báze obilnín a v detskej potrave ani pomocou najmodernejších analytických metód. Niektoré pesticídy sa však odbúravajú pomaly a naďalej znečisťujú životné prostredie. Môžu sa nachádzať v potravinách vyrobených na báze obilnín a v detskej potrave, aj keď v nich neboli použité. Na účely kontroly je potrebné dodržať zosúladený prístup.
(7) Do rozhodnutia Komisie o tom, či tieto pesticídy spĺňajú požiadavky na bezpečnosť podľa článku 5 smernice Rady č. 91/414/EHS z 15. júla 1991 o uvádzaní prípravkov na ochranu rastlín na trh [5], naposledy zmenenej a doplnenej smernicou Komisie č. 2003/5/ES [6], by malo byť ďalšie používanie povolených pesticídov povolené iba vtedy, ak ich rezíduá vyhovujú maximálnym limitom rezíduí stanoveným v doterajšej smernici. Hodnoty týchto limitov by mali byť stanovené tak, aby hodnota prijateľného denného príjmu u dojčiat a malých detí ani v najhorších prípadoch, ktoré sa týkajú podmienok prijímania potravy nebola prekročená.
(8) Smernica č. 96/5/ES by sa vzhľadom na uvedené mala zmeniť a doplniť.
(9) Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Smernica č. 96/5/ES sa týmto mení a dopĺňa takto:
1. Článok 6 sa mení a dopĺňa takto:
- odsek 1 sa nahrádza takto:
"1. Potraviny, ktoré sú spracované na báze obilnín a detská potrava nesmú obsahovať žiadnu látku v takom množstve, ktoré by ohrozilo zdravie dojčiat a malých detí. Urýchlene sa stanovia potrebné maximálne limity pre iné látky, ako sú látky uvedené v odsekoch 2 a 3."
- odsek 3 sa nahrádza takto:
"3. a) Pesticídy, ktoré sú uvedené v prílohe VIII sa nesmú použiť v poľnohospodárskych produktoch určených na výrobu potravín, ktoré sú spracované na báze obilnín a detskej potrave. Avšak na účely kontroly:
i) pesticídy uvedené v tabuľke 1 prílohy VIII sa považujú za nepoužité, ak ich rezíduá neprekračujú hodnotu 0,0003 mg/kg. Táto hodnota sa považuje za kvantifikovateľný limit analytických metód a pravidelne sa skúma s ohľadom na technický pokrok;
ii) pesticídy uvedené v tabuľke 2 prílohy VIII sa považujú za nepoužité, ak ich rezíduá neprekračujú hodnotu 0,0003 mg/kg. Táto hodnota sa pravidelne prehodnocuje s ohľadom na údaje o znečistení životného prostredia.
Limity uvedené v bodoch i) a ii) sa vzťahujú na produkty určené na priamu spotrebu alebo rekonštituované v súlade s pokynmi výrobcov.
b) Pre pesticídy uvedené v prílohe VII, ak sa prijme rozhodnutie o nezaradení účinných látok do prílohy I k smernici 91/414/EHS, sa vzhľadom na uvedené zmenia a doplnia prílohy VII a VIII k tejto smernici."
2. Príloha VII sa nahrádza prílohou I k tejto smernici.
3. Príloha VIII sa nahrádza prílohou II k tejto smernici.
Článok 2
1. Členský štát povolí obchodovanie s výrobkami, ktoré sú v súlade s článkom 6 ods. 3 smernice č. 96/5/EHS najneskôr do 6. marca 2004.
2. Členský štát zakáže obchodovanie s výrobkami, ktoré nie sú v súlade s článkom 6 ods. 3 smernice č. 96/5/EHS do 6. marca 2005.
Článok 3
Členské štáty príjmu zákony, iné právne predpisy a správne opatrenia potrebné na dosiahnutie súladu s touto smernicou s účinnosťou najneskôr od 6. marca 2004. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 4
Táto smernica nadobúda účinnosť 20. deň po jej uverejnení v Úradnom vestníku Európskej únie.
Článok 5
Táto smernica je adresovaná členským štátom.
V Bruseli 10. februára 2003